+-----------------------------------------------------------------------+
| 1.  ปัจจัยความเสี่ยง                                                      |
+-----------------------------------------------------------------------+

1.1 ปัจจัยความเสี่ยงที่มีผลกระทบโดยรวม

1.1.1 การเกิดขึ้นของสงครามอาจมีผลกระทบที่หลีกเลี่ยงไม่ได้ เช่น
ต้นทุนการผลิตที่อาจสูงขึ้นจากความผันผวนของราคาน้ำมัน
ความผันผวนของอัตราแลกเปลี่ยนเงินตราต่างประเทศ ความล่าช้าและไม่แน่นอนในการขนส่งสินค้า
และอัตราเบี้ยประกันภัยที่อาจสูงขึ้น

1.1.2 การเกิดขึ้นของโรคระบาดในการเลี้ยงสัตว์อาจมีผลกระทบทั้งทางตรงและทางอ้อมต่อบริษัทฯ
เช่น ต้นทุนในการผลิตอาจสูงขึ้นจากการปฏิบัติตามมาตรการป้องกัน
การขนย้ายสินค้าอาจไม่สามารถกระทำได้หากฟาร์มของบริษัทอยู่ในพื้นที่ห้ามขนย้าย
ประเทศผู้นำเข้าอาจระงับการนำเข้าสินค้าเนื้อสัตว์จากประเทศไทย

1.1.3 การกีดกันทางการค้าโดยใช้กำแพงภาษีศุลกากรได้ลดบทบาทลงตามนโยบายการค้าเสรีโลก
อย่างไรก็ตาม
ได้มีการริเริ่มการกีดกันทางการค้าในรูปแบบใหม่ที่ไม่ใช่ภาษีขึ้นมาสำหรับการนำเข้าและส่งออกสินค้าทั่วโลก
ซึ่งย่อมมีผลกระทบต่อศักยภาพในการส่งออกสินค้าเนื้อสัตว์ของผู้ส่งออกเนื้อสัตว์ทุกราย
ยอดขายเนื้อสัตว์ส่งออกของบริษัทย่อมอาจได้รับผลกระทบไม่ว่าโดยตรงหรือโดยอ้อมจากมาตรการต่างๆ
เหล่านั้น

การบริหารความเสี่ยงของบริษัท

ปัจจัยความเสี่ยงดังกล่าวข้างต้นนี้
เป็นความเสี่ยงที่อาจเกิดขึ้นได้ในอุตสาหกรรมเกษตรและอาหารโดยทั่วไป
ซึ่งหลีกเลี่ยงหรือบริหารความความเสี่ยงไม่ให้ได้รับผลกระทบต่อการดำเนินงาน
อาจไม่สามารถคาดการณ์ หรือดำเนินการได้อย่างครอบคลุม

อย่างไรก็ตามบริษัทได้ให้ความสำคัญอย่างต่อเนื่องในการศึกษาค้นคว้าถึงพัฒนาการต่างๆ
ที่เกี่ยวข้องในอุตสาหกรรม
เพื่อนำมาพัฒนากระบวนการผลิตเพื่อให้ได้มาซึ่งมาตรฐานการผลิตที่ได้ระดับมาตรฐานโลก
มีต้นทุนในการผลิตที่สามารถแข่งขันได้
และเพื่อให้ได้มาซึ่งสินค้าอาหารคุณภาพที่ปลอดภัยต่อการบริโภค
ซึ่งสิ่งเหล่านี้จะส่งผลให้สินค้าอาหารของบริษัทเป็นที่ยอมรับในตลาดโลก นอกจากนั้น บริษัทฯ
ได้มีการขยายตัวของธุรกิจ ทั้งในแนวดิ่ง และแนวราบ
พร้อมทั้งมีการขยายการลงทุนไปในต่างประเทศ สิ่งเหล่านี้
น่าจะช่วยลดผลกระทบจากความเสี่ยงดังกล่าวข้างต้นต่อผลการดำเนินงานของบริษัท

1.2 ความเสี่ยงจากความผันผวนในราคาวัตถุดิบที่ใช้ในการผลิตอาหารสัตว์

ต้นทุนหลักในการผลิตอาหารสัตว์ประมาณร้อยละ 40-50 ของต้นทุนขายรวมของบริษัท ได้แก่ วัตถุดิบ
ดังเช่น ข้าวโพด ปลาป่น กากถั่วเหลือง
ซึ่งมีราคาซื้อขายผันแปรไปในแต่ละปีตามปริมาณการผลิตและความต้องการใช้ของวัตถุดิบแต่ละประเภทในตลาดโลก
ประกอบกับบริษัทฯ มีการนำเข้าวัตถุดิบในอัตราร้อยละ 15-25 ของปริมาณการใช้โดยรวม
ในกรณีที่ราคาของสินค้าเหล่านี้มีราคาปรับตัวสูงขึ้น หรือค่าเงินบาทอ่อนตัวลง
เมื่อเทียบกับค่าเงินสกุลที่ใช้ซื้อวัตถุดิบ ย่อมมีความเสี่ยงที่ต้นทุนของบริษัทจะเพิ่มขึ้น
อันจะทำให้ความสามารถในการทำกำไรของผลิตภัณฑ์อาหารสัตว์ของบริษัทลดน้อยลง

การบริหารความเสี่ยงของบริษัท

บริษัทฯ ได้ตระหนักถึงความเสี่ยงในข้อนี้อย่างมาก
โดยได้จัดตั้งทีมงานที่มีความเชี่ยวชาญด้านการสรรหาวัตถุดิบโดยเฉพาะ
เพื่อติดตามข้อมูลอย่างใกล้ชิด
รวมทั้งได้จัดให้มีสถานที่จัดเก็บวัตถุดิบขนาดใหญ่เพื่อจัดเก็บวัตถุดิบให้เพียงพอต่อความต้องการใช้
เมื่อวัตถุดิบขาดแคลนหรือราคาของวัตถุดิบเหล่านี้ปรับตัวสูงขึ้น

อย่างไรก็ดี บริษัทฯ มีรายได้ส่วนหนึ่งจากการส่งออกสินค้าไปจำหน่ายยังต่างประเทศ
ซึ่งผลกระทบจากการอ่อนตัวลงของค่าเงิน จะทำให้รายได้ในส่วนนี้เพิ่มขึ้น อันเป็นการชดเชย
(Natural Hedge) ในส่วนที่บริษัทจะได้ผลกระทบจากต้นทุนที่สูงขึ้นดังกล่าวข้างต้น
นอกจากนี้บริษัทยังได้มีการลดความเสี่ยงจากความผันผวนของอัตราแลกเปลี่ยนในด้านอื่นๆ อีก เช่น
การซื้อขายเงินตราต่างประเทศล่วงหน้า เป็นต้น

1.3 ความเสี่ยงจากความผันผวนในราคาผลิตภัณฑ์เนื้อสัตว์ในประเทศ

เนื้อสัตว์ที่จำหน่ายในประเทศ
ถือว่าเป็นผลิตภัณฑ์ที่ราคามีความผันผวนตามความต้องการและปริมาณการผลิตในตลาด
ซึ่งหากราคาปรับตัวลง ย่อมมีผลกระทบต่ออัตราการทำกำไรของผู้ผลิตโดยรวม

การบริหารความเสี่ยงของบริษัท

บริษัทได้ดำเนินกลยุทธ์ด้วยการกระจายประเภทของผลิตภัณฑ์ที่ขายโดยการมีผลิตภัณฑ์เนื้อสัตว์หลากหลายประเภท
เช่น ไก่เนื้อ ไข่ไก่ สุกร กุ้ง ปลา และเป็ด เป็นต้น นอกจากนั้น
บริษัทได้มีการปรับแผนการผลิตและการตลาดด้วยการเพิ่มการผลิตสินค้าเนื้อสัตว์เพิ่มมูลค่าที่มีความผันผวนด้านราคาน้อยกว่า
รวมถึงการมุ่งการทำการตลาดส่งออกให้มากขึ้น

1.4 ความเสี่ยงจากการลงทุนในต่างประเทศ

เนื่องจากบริษัทมีการลงทุนในต่างประเทศ เช่น เวียดนาม มาเลเซีย อินเดีย
สาธารณรัฐประชาชนจีน สหรัฐอเมริกา ตุรกี และกลุ่มประเทศในประชาคมยุโรป
อันอาจจะมีความเสี่ยงเกิดขึ้นได้จากปัจจัยทางด้านการเมือง กฎหมาย
หรือภาวะเศรษฐกิจของประเทศเหล่านั้นที่อาจเปลี่ยนแปลงไป
ซึ่งอาจมีผลกระทบให้รายได้จากธุรกิจเหล่านั้นลดน้อยลง

การบริหารความเสี่ยงของบริษัทฯ

บริษัทมีนโยบายและสร้างระบบในการติดตามและควบคุมการดำเนินงาน
พร้อมทั้งได้จัดส่งผู้บริหารซึ่งเป็นตัวแทนของบริษัทฯ เข้าไปดูแลการดำเนินการในประเทศต่างๆ
เหล่านั้น
รวมทั้งได้จัดให้มีการประชุมผลการดำเนินงานที่ประเทศไทยอย่างน้อยหนึ่งครั้งในแต่ละไตรมาส

1.5 ความเสี่ยงในการมีธุรกิจที่หลากหลาย

การมีธุรกิจที่หลากหลายอาจก่อให้เกิดความเสี่ยงในการควบคุมดูแลการดำเนินการที่อาจทำให้มองข้ามประเด็นต่างๆ
ได้ ซึ่งอาจก่อให้เกิดข้อผิดพลาดหรือปัญหาในการดำเนินงาน อันอาจมีผลกระทบต่อรายได้ของบริษัท

การบริหารความเสี่ยงของบริษัท

บริษัทได้ดำเนินธุรกิจและบริหารงานโดยแบ่งสายการบริหารตามประเภทของธุรกิจ
โดยกำหนดให้แต่ละธุรกิจมีหน่วยงานดูแลการบริหารความเสี่ยงของแต่ละธุรกิจอย่างใกล้ชิด
จัดให้มีระบบการควบคุมภายในที่เหมาะสม
และได้มีการจัดการอบรมและพัฒนาให้ความรู้ที่เกี่ยวข้องกับธุรกิจแก่ผู้บริหารและพนักงาน
รวมทั้งได้จัดทำโครงการผู้สืบทอดตำแหน่งอย่างต่อเนื่อง

อย่างไรก็ดี
บริษัทมองว่าการมีธุรกิจหลากหลายประเภทเป็นสิ่งที่ได้ทำเพื่อกระจายความเสี่ยงของบริษัทโดยรวม
อันทำให้บริษัทสามารถดำเนินธุรกิจอย่างมีกำไรต่อเนื่องมาเป็นเวลานาน
แม้ว่าในบางปีธุรกิจบางสายงานอาจประสบภาวะขาดทุนจากการดำเนินงาน